Dumitru Dragomir, scenariu SF pentru lupta la titlu: "Dacă o bate pe FCSB, nu mai pierde niciun meci și ia campionatul!"
FCSB a fost marea câștigătoarea a primei etape din play-off. Liderul a învins Sepsi (2-1) și a profitat de înfrângerile suferite de urmăritoarele Rapid și CFR Cluj, astfel că acum are șapte puncte avans față de a doua clasată.
Dumitru Dragomir: "Dacă Hagi o bate pe FCSB, Farul nu mai pierde niciun meci și ia titlul"
În runda următoare, programată după pauza pentru meciurile echipelor naționale, FCSB va juca pe terenul campioanei Farul Constanța. Dumitru Dragomir este convins că, în cazul unei victorii a echipei lui Gică Hagi, dobrogenii pot chiar să câștige titlul.
" Dacă sunt toți de la FCSB valizi, e greu să bată Farul. Dacă ar bate Hagi, convingerea mea e că Farul nu mai pierde niciun joc până la final. Da, ia titlul dacă o bate pe FCSB. N-ar fi surpriză, dar eu zic că nu-i bate.
Hagi poate să ia titlul. De ce te miri? Și Craiova poate să ia titlul", a spus Dumitru Dragomir, la Fanatik.
Farul a prins dramatic un loc în play-off, după ce a remizat în ultima etapă a sezonului regulat pe terenul lui FC Botoșani, scor 0-0.
Echipa pregătită de Gică Hagi a început însă excelent play-off-ul, victorie cu 2-1 în Giulești împotriva celor de la Rapid, fiind acum la trei puncte în spatele poziției secunde.
Cum arată clasamentul în play-off după prima etapă
- 1. FCSB - 35p
- 2. Rapid - 28p
- 3. Universitatea Craiova - 28p
- 4. CFR Cluj - 27p
- 5. Farul - 25p
- 6. Sepsi - 22p
Urmăriți SPORT.RO și pe Google News